На сёмы гульнявы дзень у першым паўфінальным матчы Мастэрс 2013 сышліся леташнія фіналісты аўстраліец Ніл Робертсан і англічанін Шон Мёрфі, якія займалі пятае і чацвёртае месцы ў сусветным рэйтынгу адпаведна. Да гэтага 30-гадовыя спартсмены гулялі паміж сабой у 20 матчах, і 11 разоў мацней быў Робертсан, уключаючы фінальны паядынак Мастэрс 2012 года, дзе Ніл перамог з лікам 10:6. Пры гэтым, на матчах рэйтынгавага ўзроўню Шон перайграваў апанента 5 разоў з 8-мі, уключаючы паўфінальную гульню чэмпіянату свету 2009 (17:14) і чвэрцьфінал чэмпіянату Вялікабрытаніі 2010 (9:7), але ў дзвюх сустрэчах, якія адбыліся ў першай палове сезона 2012/2013, у рамках прэм'ер-лігі і ў паўфінальным паядынку International Championship 2012 перамогу атрымліваў аўтралійскі снукерыст — 4:2 і 9:5 адпаведна. Паводле вынікаў двух першых матчаў на турніры Робертсан меў цудоўны працэнт агульнай выніковасці, 92%, і добры працэнт паспяховых дальніх удараў, 74%, супраць паказчыкаў 88% і 52% у Шона Мёрфі адпаведна. Апроч таго, Ніл выканаў чатыры соценныя серыі, найвышэйшая з якіх была 111 ачкоў, а англічанін толькі адну — 130 балаў у першым матчы супраць Уолдэна. Аднак, Шон меў лепшы паказчык у паспяховых адыгрышах паводле вынікаў двух першых раўндаў — 80% супраць 68% аўстралійскага іграка.